וג'יטה

* נורמלי
* סופר סאייה
* סופר וג'יטה
* סופר סאייה 2
* מאג'ין וג'יטה
* סופר סאייה 4
* סופר סאייה אל
* סופר סאייה בלו
* סופר סאייה בלו אבולושיין
* אולטרה אגו

**וג'יטה** (בדיבוב העברי: **מקיטה**. ביפנית: **ベジータ**) הוא דמות בדיונית המופיעה בזיכיון המאנגה והאנימה "דרגון בול" מאת אקירה טוריאמה. דמותו של וג'יטה הופיעה לראשונה בפרק 204 של המאנגה המקורית, "The Needs of the Many", שם הופיע תחילה כנבל-על המבקש לפלוש לכדור הארץ על מנת לאסוף את שבעת כדורי הדרגון בול ולזכות בחיי נצח. עם התקדמות העלילה, הפך בהדרגה לאנטי-גיבור ולגיבור-על.

על פי עלילת המאנגה, וג'יטה הוא הנסיך של גזע לוחמים חייזריים דמוי-פרימטים המכונה "סאיאנים" שכמעט ונכחד לאחר שאסון תקף את כוכב הבית שלהם. וג'יטה מתואר כיהיר וגאוותן, וגאה במורשת הסאיאנית שלו וכמעמדו כ"נסיך הסאיאנים". לאחר שהוא מובס על ידי סון גוקו לראשונה, נחוש וג'יטה בדעתו לסעוד את גאוותו הפצועה, להתעלות על גוקו, ולהפוך שוב ללוחם החזק ביותר ביקום. בתחילה, הוצג וג'יטה כלוחם אכזר וחסר רחמים שהשמיד אינספור כוכבי-לכת ורצח המונים בשירותו של פריזה העריץ. בהמשך המאנגה, לאחר שאיחד כוחות עם יריביו מכדור הארץ על מנת להתמודד כנגד אדונו לשעבר, ולאחר שעבר לגור בכדור הארץ, התרככה מעט דמותו, והוא הפך עד מהרה לאחד מהגיבורים הגדולים של כדור הארץ, כאשר הוא עוזר לסכל את מזימותיהם של נבלים כסל, מאג'ין בו, גוקו בלאק, זאמאסו ומורו.

דמותו של וג'יטה זכתה לפופולריות רבה, ועד מהרה הפכה לאחת הדמויות המזוהות ביותר עם הזיכיון, ועם ז'אנר האנימה והמאנגה באופן כללי. היריבות בין וג'יטה לבין גוקו, הגיבור הראשי בזיכיון, הפכה לאחת היריבויות הידועות ביותר בעולם האנימה, והיא אחד מקווי העלילה המרכזיים המתוארים במאנגה של דרגון בול ודרגון בול סופר, ובמדיות השונות המבוססות עליהן.

## יצירת הדמות

במקור, תכנן טוריאמה שדמותו של וג'יטה תהיה דמות נבל שולית למדי, עם "זמן מסך" קצר יחסית וכמעט ללא תרומה לקידום עלילת המאנגה, והיא אכן הוצגה ככזאת בהופעותיו הראשונות בקומיקס. באופן בלתי צפוי, הפכה דמותו של וג'יטה לפופולרית מספיק על מנת שטוריאמה יחליט בסופו של דבר לחזור בו מכוונתו, ולהשאיר אותו בסיפור לזמן רב יותר. בשלב מסוים, טען טוריאמה כי קיבל מכתב מאחד הקוראים ובו בקשה מטוריאמה "שלא יהרוג את וג'יטה", והוא אכן נענה לבקשה זו.

כמו כן, טען טוריאמה כי בהתחלה הוא פיתח חוסר חיבה מופגן כלפי דמותו של וג'יטה, בנימוק כי היא "נתעבת", אך עם הזמן השתנה יחסו השלילי כלפיה, ולטענתו, אישיותו ה"ישירה" של וג'יטה מקלה על מלאכת כתיבת העלילה.

בראיון שהעניק לקהל לאור יציאת הסרט "דרגון בול Z: קרב האלים" בשנת 2014, טען טוריאמה כי הוא הופתע מהפופולריות של הדמות, שרק הלכה וגברה עם השנים. בראיון, הסביר טוריאמה כי הוא חשב "לסיים עם (הסיפור שלו) בתור (סתם) עוד נבל", אך עם התקדמות העלילה, הוא הרגיש כי "השילוב בין הכנות והישירות של וג'יטה לבין רשעותו היה מעניין באופן בלתי צפוי. אישית, לא דמיינתי שדמות עם תסרוקת כזו תזכה לפופולריות כזו רבה, והנה הוא קיבל יותר הצבעות מגוקו בסקרי 'הדמות האהובה ביותר'". כמו כן, לאחר יציאת הסרט הביע טוריאמה את רצונו להפוך את וג'יטה לכוכב הראשי של אחד מסרטי האנימציה הבאים בזיכיון, אם כי הדגיש כי מדובר רק ברצונו האישי, וששום החלטה לא התקבלה בנידון.

המקור לשם "וג'יטה" הוא המילה האנגלית "Vegetables" (ירקות). באופן דומה, כל דמויות הסאיאנים שהופיעו במאנגה מכונות בשמות שנלקחו מעולם הצומח. עם זאת, בדיבוב העברי השתנה שמו למקיטה כתוצאה מטעות תרגום.

בהופעותיו הראשונות במאנגה, וג'יטה מתואר כנמוך ורזה יחסית לשותפיו גדלי הגוף, נאפה וראדיץ, וכן ביחס לסון גוקו. עם התקדמות העלילה, הופך וג'יטה למוצק ושרירי יותר כתוצאה מהאימונים האינטנסיביים שהוא עובר. לוג'יטה יש תסרוקת מזדקרת למעלה שאינה משתנה לאורך כל המאנגה, כיוון ששיערם של סאיאנים טהורי גזע לא משתנה אף פעם. בניגוד לגוקו, אשר גדל בכדור הארץ ומעדיף ללבוש חליפות לחימה כנהוג אצל אמני לחימה בכדור הארץ, וג'יטה מעדיף ללבוש חליפת לחימה סאיאנית, המורכבת מבגד גוף בצבע כחול-כחול כהה ושריון גוף, ומסוגלת להתאים את עצמה למידותיו של הלובש, מתוך גאווה למוצאו הסאיאני.

## כוחות ויכולותה

לפני הכחדתו, התאפיין גזע הסאיאנים במבנה חברתי היררכי מוקפד היטב, כאשר סאיאנים צעירים נמדדים לפי רמת האנרגיה שלהם בלידתם. סאיאנים כקאקארוט שנולדו עם עוצמה נמוכה, ננטשים בהיותם תינוקות על כוכבי לכת המאוכלסים בתושבים חלשים על מנת שיוכלו לכבוש או להשמיד אותם כשיגדלו. וג'יטה, לעומתם, נולד כבר עם רמת אנרגיה גבוהה שאיפשרה לו להוביל עוד בצעירותו קבוצה מצומצמת של "לוחמי עלית", המונה את הלוחמים החזקים ביותר מבין הסאיאנים - בהיותו בנו של המלך וג'יטה, שהיה באופן טבעי הסאיאני החזק מכולם. כתוצאה מכך, הפגין וג'יטה עוד מגיל צעיר יכולות רבות ככוח, מהירות וסיבולת על-אנושיים, יכולת תעופה, ויכולת שליטה באנרגיית ה"צ'י" המאפשרת לו ליצור גלי אנרגיה, ולשלוט בהם. מהלך הלחימה המזוהה ביותר עם וג'יטה הוא ה"גאליק גאן" (Galick Gun), גל אנרגיה רב עוצמה המסוגל להשמיד כוכב לכת שלם.

ככל הסאיאנים, וג'יטה מחזיק ביכולת להפוך לקוף ענק המכונה "אוזארו" כאשר הירח מלא, כל עוד זנבו נמצא עליו. בניגוד לגוקו ולגוהאן, אשר הופכים לחיות פרא נטולות מודעות בעת הטרנספורמציה ומאבדים את זכרונם לאחר מכן, וג'יטה מסוגל לשלוט בצורת הקוף שלו ולשמור על מודעותו כפי שהיתה. כאשר הוא הופך לקוף, רמת הכוח שלו מוכפלת פי 10 מהרגיל. כמו כן, בהיעדר ירח, וג'יטה מסוגל לייצר "ירח מלאכותי" שיעניק לו את האנרגיה הדרושה לשם הטרנספורמציה. וג'יטה מאבד את היכולת להפוך לקוף כאשר זנבו נכרת על ידי יאג'ירובי במהלך הקרב הראשון שלו נגד גוקו. וככל הסאיאנים, גם וג'יטה מסוגל להגביר את רמת כוחו ככל שהוא מבלה יותר זמן בלחימה, ובפרט כאשר הוא מתאושש מפציעה קשה או מחוויית סף-מוות, ומרבה לנצל את היכולת הזו לאורך העלילה.

לאחר שהוא חוזה ביריבו גוקו משיג את טרנספורמציית ה"סופר סאיין", שנחשבה לאגדה בקרב הסאיאנים, למרות אמונתו כי גוקו נחות ממנו מבחינה מעמדית, עמל וג'יטה אף הוא להשיג את הטרנספורמציה הזו מתוך אמונה שדבר זה יחזיר את מעמדו כ"נסיך הסאיאנים", ובסופו של דבר מצליח להשתנות אף הוא ל"סופר סאיין". לאורך העלילה, וכחלק מהיריבות שלו עם גוקו, שואף וג'יטה אף הוא להתעלות על עצמו ועל יריבו הוותיק, ומשיג גם את דרגות ה"סופר סאיין 2", ובדרגון בול סופר גם את השליטה באנרגיה של "האל הסופר סאיאני" וכתוצאה מכך גם את דרגת ה"סופר סאיין בלו". (באנימה דרגון בול GT, שאינה חלק מהמאנגה, מצליח וג'יטה להשיג גם את דרגת ה"סופר סאיין 4"). תוך כדי, מצליח וג'יטה ללמוד מהלכי לחימה חדשים דוגמת מתקפת ה"ביג באנג" (ビッグバンアタック, Big Bang Attack) וה"פיינל פלאש" (ファイナルフラッシュ, Final Flash).

לאורך העלילה של דרגון בול סופר, ניכר כי וג'יטה מעוניין לנתב דרך משלו בדרכו להגשים את מטרת חייו - להתעלות על גוקו. לאחר שהוא חוזה בגוקו משיג את טכניקת ה"אולטרה אינסטינקט" במהלך הטורניר הבין-יקומי, מחליט וג'יטה כי זוהי אינו הדרך שבה הוא מעוניין ללכת בה, כאשר הוא מעדיף להתמקד בדרך מבוססת כוח ועוצמה, המתאימה לאופיו. כתוצאה מכך, הוא משיג שליטה על צורה חזקה ומפותחת יותר של דרגת ה"סופר סאיין בלו", הזהה בעוצמתה לשילוב ה"סופר סאיין בלו קאיו-קן" של גוקו.

לאחר הטורניר, התאמן וג'יטה עם לורד בירוס, אל ההרס של היקום, על מנת ללמוד את טכניקות הלחימה של אלי ההרס. כתוצאה מכך, השיג וג'יטה שינוי צורה ייחודי המזוהה עם אלי ההרס ומכונה "אולטרה אגו" (我儘の極意, מילולית "סודו של האיש האגואיסט") כמעין שינוי צורה מנוגד באופיו ל"אולטרה אינסטינקט" של גוקו.

## ביוגרפיה בדיונית

### לפני דרגון בול

הנסיך וג'יטה הרביעי נולד בכוכב וג'יטה (בדיבוב העברי: כוכב בז'יטה), הנושא את שמו, למלך וג'יטה, המלך של גזע הסאיאנים. באותו הזמן, היה המלך וג'יטה נתינו של פריזה העריץ הבין-גלקטי, וצבא הסאיאנים תחת פיקודו היו עושי דברו הנאמנים ביותר של פריזה. בהיותו אחד מהלוחמים הסאיאנים החזקים ביותר, מונה וג'יטה עוד מצעירותו להוביל כוח של לוחמי עלית מקרב בני הגזע. בזמן שוג'יטה ושותפיו לכוח העלית, נאפה וראדיץ, נשלחו למשימת כיבוש על כוכב לכת מרוחק, פריזה, שחשש מפני הופעתו האפשרית של "הסופר סאיין האגדי" אשר יביס אותו בסופו של דבר, מחליט להיפטר מהסאיאנים על ידי רצח המלך וג'יטה ולאחר מכן השמדת כוכב וג'יטה יחד עם כל הסאיאנים שהיו עליו לאחר שהוא מדכא בקלות את המרד של בארדוק, אביהם של קאקארוט (הלא הוא סון גוקו) וראדיץ.

פריזה, בחושבו כי וג'יטה, נאפה וראדיץ נותרו אחרוני הסאיאנים (ולא היה מודע לעובדה שמספר מצומצם של סאיאנים, ביניהם קאקארוט התינוק, ברולי ואביו פאראגוס, הצליחו להימלט ללא ידיעתו), מספר להם כי כוכב הבית שלהם הושמד באסון טבע ומותיר אותם כחיילי עלית תחת פיקודו, תוך כדי שהוא מתעמר בהם ומשפיל אותם. בעוד ששני שותפיו הזועמים מפצירים בוג'יטה לצאת כנגד פריזה וחושדים כי הייתה לו יד בהשמדת כוכב הבית שלהם, וג'יטה עוצר אותם מלעשות זאת בנימוק כי עליהם לצבור כוח בטרם יצאו בגלוי כנגד פריזה ועושי דברו.

### דרגון בול Z

וג'יטה כפי שמופיע במאנגה לראשונה, בחליפת השריון הסאיאנית שלו, לפני הקרב הראשון עם סון גוקו
וג'יטה מוצג בתחילה כאחד מאחרוני הסאיאנים אשר מטרתו להגיע לכדור הארץ ולמצוא את "כדורי הדרגון בול" מגשימי המשאלות על מנת לבקש לעצמו חיי נצח. וג'יטה ושותפו, נאפה, לומדים על הימצאותם של כדורי הדרגון בול משותפם ראדיץ, אשר נשלח לכדור הארץ על מנת למצוא את אחיו, סון גוקו, ונהרג במהלך הקרב ביניהם, שהסתיים גם במותו של גוקו.

בזמן שגוקו מתאמן בעולם המתים יחד עם המלך קאיו, פולשים שני הסאיאנים לכדור הארץ וזורעים בו הרס וחורבן. נאפה מתמודד מול הלוחמים הטובים ביותר בכדור הארץ - פיקורו, גוהאן, קרירין, יאמצ'ה, טיאן שינהאן ושיאצו - ומביס את כולם תוך כדי שהוא הורג בחלק מהם. לפני שהוא פונה להרוג את גוהאן וקרירין, מגיע סוף סוף סון גוקו לאחר שהוחזר לחיים וסיים את אימוניו עם המלך קאיו. למרבה תדהמתו של וג'יטה, מביס גוקו את נאפה בקלי קלות בזכות כוחותיו החדשים. נאפה המובס מבקש עזרה מוג'יטה, אך וג'יטה מעדיף לרצוח אותו באכזריות מתוך הבושה כי לוחם עלית כמוהו הובס על ידי לוחם נחות במעמדו ממנו. וג'יטה לאחר מכן פונה להלחם בגוקו, שמצליח לגבור עליו בזכות טכניקת ה"קאיו-קן" ומאלץ אותו להשתמש בטכניקה סאיאנית המאפשרת לו להפוך לקוף ענק ה"אוזארו" בהיעדר ירח מלא. למרות שבצורת הקוף שלו הוא מצליח להכות קשות את גוקו, הוא בסופו של דבר מובס בזכות טכניקת "כדור הגנקי דמה" של גוקו ובסיועם של קרירין, גוהאן ויאג'ירובה. לאחר שגוקו החליט לחוס על חייו, מצליח וג'יטה הפצוע אנושות להימלט מכדור הארץ עם חלליתו, ונשבע לנקום בגוקו שהשפיל את כבודו.

לאחר מכן, פונה וג'יטה אל כוכב הלכת "נאמק" לאחר שהוא למד כי גם שם מצויים כדורי דרגון בול ומחליט להיעזר בהם על מנת להשיג את מטרתו. על הכוכב, פוגש וג'יטה בפריזה ועוזריו שכבר החלו במסע טבח על כוכב הלכת על מנת למצוא את כדורי הדרגון בול. וג'יטה, שהתחזק בהרבה מאז הקרב על כדור הארץ, מחליט לפעול כנגד פריזה בגלוי ומשתלט בעצמו על מספר כדורי דרגון בול לאחר שהוא טובח בבני הכוכב. בשלב יותר מאוחר, נאלץ וג'יטה לאחד כוחות עם גוהאן וקרירין (שהגיעו אף הם לכוכב על מנת למצוא את כדורי הדרגון בול ולהסתייע בהם להחייאת חבריהם המתים) כנגד כוח העלית של פריזה, צוות גיניאו, ומאוחר יותר כנגד פריזה בעצמו ושינויי הצורה שלו. וג'יטה, שהתרברב בפני פריזה כי הוא "הסופר סאיין האגדי", מוצא עצמו בסופו של דבר מוכה קשות על ידי פריזה רב-העוצמה ונהרג על ידו, לא לפני שהוא מספר לגוקו (שהגיע אף הוא לכוכב בשלב מסוים) את האמת מאחורי השמדת הגזע הסאיאני, מציין בפניו כי יש לו את הפוטנציאל להפוך ל"סופר סאיין האגדי" ומשביע אותו לנקום את נקמת הסאיאנים.

בסופו של דבר, מצליח וג'יטה לחזור לחיים בזכות משאלה מכדורי הדרגון בול של כדור הארץ, וחוזה בגוקו שאכן הצליח להפוך לסופר סאיין מתמודד כנגד פריזה, לפני שהוא משוגר לכדור הארץ יחד עם יתר תושבי הכוכב.

לאחר תבוסתו של פריזה, מחליט וג'יטה בסופו של דבר להתיישב בכדור הארץ, שם הוא נושא לאישה את בורמה ולהם נולד ילד בשם טראנקס. באותו הזמן, מגיע מציר זמן חלופי בעתיד טראנקס בוגר יותר ומזהיר את הלוחמים בכדור הארץ מפני האנדרואידים המסוכנים של ד"ר ג'ירו מצבא הסרט האדום, אשר זרעו הרס וחורבן בעולם והרגו את מרבית לוחמיו החזקים, לרבות וג'יטה. תוך כדי האימונים לקראת בואם של האנדרואידים, מצליח וג'יטה להפוך אף הוא לסופר סאיין לאחר אימונים מפרכים. בזכות כוחו החדש, מצליח וג'יטה להתמודד מול אנדרואידים 19 ו-20 של צבא הסרט האדום, אך אינו מצליח להתמודד מול אנדרואידים 17 ו-18. כתוצאה מכך מחליט וג'יטה למצוא דרך לעלות על הכוח של הסופר סאיין ומתאמן יחד עם טראנקס העתידי ב"חדר הזמן והנשמה". לאחר שהוא מסיים את אימוניו, פוגש וג'יטה בביו-אנדרואיד רב-העוצמה סֵל, ומכה אותו קשות. סל, שמבין שגאוות הלוחם הסאיאני של וג'יטה מניעה אותו לחפש לוחמים חזקים להתמודד מולם, מפציר בוג'יטה לאפשר לו לשאוב את אנדרואיד 18 על מנת להשיג את צורתו המושלמת, ולאחר מכן, מביס אותו. בסופו של דבר, מובס סל ומחוסל סופית בידי גוהאן, לאחר שהתערבותו של וג'יטה אפשרה לגוהאן לגבור על כוחותיו של סל.

7 שנים לאחר תבוסתו של סל, נאלצים לוחמי ה-Z להתאחד כנגד איום חדש מצד הקוסם באבידי המבקש להחיות את השד מאג'ין בו. באבידי, שמזהה את נקודת התורפה באופיו הגאוותני של וג'יטה, מכשף אותו ומעניק לו את כוחות ה"מאג'ין" שישחררו לחופשי את הרוע שנותר בליבו, על מנת שיהפוך לאחד מעושי דברו. למרות הכישוף של באבידי, מסרב וג'יטה להיענות לפקודותיו של באבידי ובמקום זאת פונה נגד גוקו על מנת לסיים את היריבות ביניהם אחת ולתמיד. הקרב בין גוקו ומאג'ין וג'יטה מעניק את האנרגיה הדרושה על מנת לעורר את מאג'ין בו. לאחר שהשניים מגלים כי מאג'ין בו התעורר סוף סוף, מערים וג'יטה על גוקו ומעלף אותו, ואז פונה להלחם לבד כנגד מאג'ין בו, ומקריב את חייו על מנת לנסות ולהביס את מאג'ין בו כדי למנוע מבו לפגוע בכל היקר לו - בורמה, טראנקס, ואפילו יריבו, גוקו. עם זאת, מתברר כי בו הצליח לשרוד את הפיצוץ וממשיך במסע ההרס שלו, ואף הופך לחזק ועוצמתי יותר.

מאוחר יותר, וג'יטה, שהורשה לחזור כמת לכדור הארץ, משתף פעולה עם גוקו כנגד הצד המרושע של בו, שהתחזק מאוד לאחר שבלע חלק מלוחמי ה-Z, ובעזרת עגילי הפוטרה, ממזג את גופו יחד עם גופו של גוקו על מנת ליצור את וג'יטו. בו אינו מצליח להתמודד כנגד כוחו העוצמתי של הלוחם המשולב, אך בסופו של דבר וג'יטו מאפשר לעצמו להיבלע על ידי בו בידיעה כי זוהי הדרך היחידה להציל את חבריהם שנבלעו על ידו, דבר אשר מבטל את המיזוג ביניהם. לאחר שהם מצליחים להציל את חבריהם יחד עם החלק הטוב שהיה במאג'ין בו, חוזר מאג'ין בו הרשע לצורתו המקורית, קיד בו. לאחר קרב ארוך וקשה, ובזכות התוכנית אותה הגה וג'יטה להחזיר לחיים את בני כדור הארץ טובי הלבב שנהרגו על ידי בו על מנת שיתרמו את האנרגיה שלהם לכדור ה"גנקי דמה" של גוקו, מצליחים השניים להשמיד את קיד בו.

כתוצאה מהמשאלה הזו, וג'יטה חוזר לחיים באופן סופי אף הוא - דבר המוכיח על השינוי שהוא עבר. בנוסף לכך, וג'יטה מתוודה במהלך הקרב כנגד בו כי גוקו הוא הלוחם הטוב מביניהם, והשניים הופכים לחברים - אם כי עדיין שוררת יריבות ידידותית ביניהם.

### דרגון בול סופר

בתחילת העלילה, וג'יטה יוצא לחופשה משפחתית יחד עם בורמה וכמה מחבריו לוחמי ה-Z. באותו הזמן, מגיע לבקר אותם בירוס, אל ההרס של היקום שהתעורר לאחר תרדמה ארוכת שנים בחיפושיו אחר "האל הסופר סאיאני". וג'יטה, בהיותו היחיד מבין החבורה שהכיר את בירוס, משקשק מפחד ממנו בהתחלה, אך לאחר שבירוס סוטר לבורמה, מתפרץ עליו וג'יטה בזעם רב ומנסה להלחם בו לפני שהוא מוכרע על ידי כוחו של אל ההרס. בהמשך, מסייע וג'יטה לגוקו לבצע את הטקס במסגרתו גוקו יקבל את כוח "האל הסופר סאיאני" על מנת שיוכל להתמודד מול בירוס, פן ישמיד את כדור הארץ. בירוס מגלה לגוקו ווג'יטה כי קיימים עוד יקומים ולכל אחד אל הרס משלו ולוחמים רבי עוצמה משלהם, ועובדה זו מלהיבה את תאוות הקרב שלהם.

לאחר הקרב, עוברים גוקו ווג'יטה להתאמן אצל בירוס במטרה לשלוט באנרגיה האלוהית החדשה שלהם. תוך כדי שגוקו ווג'יטה מתאמנים עם בירוס, אויבם המושבע פריזה חוזר חזרה מהמתים ופולש לכדור הארץ עם צבא עצום. לאחר שגוקו, שנלחם נגדו ראשון, מוכרע ארצה על ידי תכסיס של אחד מחייליו, תופס וג'יטה את מקומו ומכריע את פריזה, אך לפני שהוא מצליח לחסל אותו פונה פריזה להשמיד את כדור הארץ ובכך מצליח להרוג את וג'יטה. למרבה המזל, וויס - המלאך של היקום ועוזרו של בירוס - מצליח להחזיר את הזמן 3 דקות לפני כן, ובכך מאפשר לגוקו להתערב ולחסל את פריזה לפני שהוא יספיק להשמיד את כדור הארץ.

בהמשך, מתמודד וג'יטה יחד עם קבוצת לוחמים נבחרים בטורניר בין-יקומי כנגד יקום 6, אשר דומה למדי מבחינת הרכב תושביו ליקום 7 - יקום הבית שבו מתרחשת העלילה. במהלך הטורניר, פוגש וג'יטה במקבילו הסאיאני מיקום 6, נער סאיאני הססן בשם קאבה, ומחליט לקחת אותו תחת חסותו וללמד אותו כיצד לחזק את כוחותיו ולהפוך לסופר סאיין. לאחר הטורניר, יוצא וג'יטה יחד עם גוקו לסייע לטראנקס העתידי אשר ציר הזמן שלו נתון שוב לאיום, הפעם מידי לוחם מסתורי הלובש את צורתו של סון גוקו ומכונה "גוקו בלאק", ומבקש לטהר את העולם מיצורים בני-תמותה. במהלך הקרב, נאלץ שוב וג'יטה להתמזג עם גוקו ולהפוך לוג'יטו על מנת לסייע לטראנקס כנגד אויביו.

זנו, המלך של כל היקומים כולם, מכריז על טורניר בין-יקומי בו נציגים מכל 12 היקומים יתמודדו בזירה אחת על מנת להבטיח את ההישרדות של היקום שלהם. וג'יטה מחליט להצטרף לצוות הלוחמים שייצגו את יקום 7 (וביניהם פריזה, שהוחזר לחיים על ידי וויס על מנת שיסייע ללוחמים בטורניר) ובמהלך הטורניר מצליח וג'יטה להכריע לוחמים רבים. במהלך הקרב כנגד טופ רב-העוצמה מיקום 11, שמתברר כמועמד להחליף את אל ההרס של יקום 11 וכבר עכשיו מחזיק בכוחות אלי ההרס, מצליח וג'יטה למצוא כוחות חדשים בקרבו ובעזרת כוחותיו החדשים מכריע את טופ שנראה כבלתי מנוצח. עם זאת, נכשל וג'יטה בהתמודדותו עם ג'ירן, אף הוא מיקום 11, שמתברר כלוחם חזק יותר מטופ. ג'ירן מוציא את וג'יטה החוצה מהזירה, לא לפני שוג'יטה מעניק לגוקו את שארית כוחותיו על מנת שיוכל להתמודד מול ג'ירן ולנצח בטורניר. בהמשך, וג'יטה וגוקו נאלצים להתמודד עם המגויס החדש בצבא הגלקטי של פריזה, סאיאני רב-עוצמה בשם ברולי, ולאחר מכן מגויסים לפטרול הגלקטי על מנת להתמודד עם המכשף האכזר מורו הידוע כ"אוכל העולמות" שנכלא לפני 10 מיליון שנה על ידי הקאיושין הגדול אך הצליח להשתחרר ומאיים שוב על היקום.

## הופעה במדיות אחרות

וג'יטה מופיע במספר פרקי פילר ב"דרגון בול Z"; באחד מהפרקים, במהלך המסע לכדור הארץ, מגיעים וג'יטה ונאפה אל כוכב "ארליה" שם הם מתקבלים לכאורה כגיבורים לאחר שהרגו את מלכם העריץ. לאחר שהם מבינים כי הכוכב מלא ביצורים חלשים, מחליטים השניים לפוצץ את כוכב הלכת. בפרקים אחרים, שמתרחשים לאחר סאגת פריזה בכוכב נאמק, יוצא וג'יטה למסע בחלל על מנת לאתר את גוקו, ולא מצליח בכך. תוך כדי המסע הוא נתקל בחייליו לשעבר של פריזה, והורג אותם עד האחרון.

כמו כן, מופיע וג'יטה בחלק מסרטי האנימה של דרגון בול Z שהופקו באופן בלעדי על ידי טואי אנימציה, ואינם קשורים לעלילת המאנגה. בסרט השישי מופיע וג'יטה כשהוא עוזר לגוקו להתמודד מול קולר המתכתי על כוכב נאמק; בסרט השביעי, וג'יטה עוזר לגוקו וטראנקס העתידי להלחם בשלושה אנדרואידים חדשים שנוצרו על ידי המחשב של ד"ר ג'ירו; בסרט השמיני, מתמודד וג'יטה עם ברולי "הסופר סאיין האגדי" הבלתי מנוצח ועם אביו, פאראגוס, שמבקש להשתמש בברולי על מנת לנקום בבנו של המלך וג'יטה; בסרט התשיעי וג'יטה נחלץ לעזרתו של טראנקס מהעתיד לאחר שכדור הארץ מותקף בידי שודדי חלל; בסרט ה-12 מתמזגים גוקו ווג'יטה לראשונה על מנת לנצח שד מסוכן שמאיים על האיזון בין עולם החיים לעולם המתים; ובסרט ה-13, משתתף וג'יטה בקרב נגד השד המפלצתי הירודגארן.

### דרגון בול GT

דמותו של וג'יטה מופיעה גם בסדרת האנימה דרגון בול GT, שאף היא הופקה באופן בלעדי על ידי טואי אנימציה ועלילתה ממשיכה את המאנגה באופן עצמאי, ללא מעורבותו של טוריאמה.

בחלק הראשון של הסדרה, נופל וג'יטה קורבן לטפיל חייזרי בשם "בייבי" שמשתלט על גופו, ומשתמש בו על מנת להשתלט על היקום ובכך לנקום בסאיאנים, שהרסו את כוכב הבית שלו לפני שנים רבות. בסופו של דבר, מצליח גוקו בעזרת כוח ה"סופר סאיין 4" החדש שלו, להביס את "בייבי וג'יטה" ולהוציא את בייבי מגופו של וג'יטה. בהמשך העלילה, מתמודד וג'יטה ללא הצלחה מרובה נגד סופר אנדרואיד 17 לפני שגוקו חוזר מעולם המתים להצילו; וכן מתמודד עם אחרון דרקוני הצללים, אומגה שנרון, שנוצר כתוצאה משימוש לרעה בכדורי הדרגון בול לאורך הזמן. במהלך הקרב נגד אומגה שנרון, מגלה וג'יטה אף הוא כיצד להפוך ל"סופר סאיין 4" וכן מתמזג שוב עם גוקו, בדומה לסרט 12. לאחר תום הקרב, עוזב גוקו את כדור הארץ על גבו של הדרקון שנרון, וממנה את וג'יטה לשומר החדש של כדור הארץ.

### במשחקי וידאו

כמו כן, הופיעה דמותו של וג'יטה במשחקי וידאו רבים, הן כבוס והן כדמות שניתן לשחק בה, במשחקי הלחימה בודוקאי, בודוקאי טנקאיצ'י, זינוברס, זינוברס 2 ו-FighterZ.

## ביקורת

דמותו של וג'יטה זכתה לשבחים הן מצד הצופים והמעריצים והן מצד מבקרי מאנגה ואנימה.

לטענת מבקר האנימה ת'רון מרטין מאתר Anime News Network , אופיו של וג'יטה וגאוותו הן אחת הסיבות להצלחה העצומה של דרגון בול Z. באותה הביקורת, ציין מרטין לחיוב את הקרב בין גוקו למאג'ין וג'יטה במהלך הסאגה האחרונה של האנימה, וטען כי הקרב היה בין הרגעים המבדרים של אותה הסאגה. בביקורת אחרת, טען מרטין כי הסצנה בה התגבר וג'יטה על גאוותו על מנת לעזור לגוהאן להביס את סל האכזרי הייתה הסצנה הטובה ביותר מאותו הקרב, כיוון שהיא עזרה ליצור את רגע השיא של הקרב. בביקורת אחרת שפורסמה באתר DVDTalk, טען המבקר טוד דאגלס ג'וניור כי הפיכתו בחזרה לנבל בתחילת הסאגה האחרונה בדרגון בול Z (אשר הובילה לקרב כנגד גוקו) הייתה "הבשר האמיתי" של העלילה.

דמותו של וג'יטה מוקמה במקום ה-21 ברשימת "דמויות האנימה הטובות ביותר בכל הזמנית" שפורסמה ב-2009 מטעם מגזין IGN. ברשימה זו, כונה וג'יטה בתואר "ה'ממזר המוחלט' המקורי" ש"הקדים ממזרים נוספים כמו לייט יאגאמי (מהמאנגה מחברת המוות) ולולוץ' לאמפרוג' (מקוד גיאס)". ברשימת "עשרת הנבלים הגדולים ביותר באנימה" שנערכה ב-2014 אף היא על ידי IGN, זכה וג'יטה למקום השלישי, שם צוינה לחיוב התפתחות דמותו מ"פרחח חייזרי עם נטיות סאדיסטיות ותסביך נחיתות" לחברו הטוב ביותר של גוקו, ולאחד ש"יוכל לעזור להציל את העולם, אם תתפסו אותו ביום טוב".

מערכת היחסים שלו עם בורמה זכתה אף היא לביקורת. בביקורת שפורסמה באתר THEM Anime Reviews נטען כי למערכת היחסים הזו היה פוטנציאל בידורי רב שלא התפתח במיוחד במהלך העלילה והפוטנציאל הזה התפספס לחלוטין. כמו כן, מערכת היחסים הזו זכתה במקום השני ברשימת "סיפורי האהבה הטובים ביותר באנימה" מטעם האתר About.com, למרות היותה לא צפויה בכלל.

באופן כללי, דמותו של וג'יטה הפכה לאחת הדמויות הפופולריות ביותר בסדרה ואחת המזוהות ביותר עם הזיכיון. בסקר שערכה המוציאה לאור Shueisha ב-1993 עבור קוראי המגזין Weekly Shōnen Jump בו מתפרסמת המאנגה, זכה וג'יטה במקום הרביעי ברשימת "הדמויות הפופולריות ביותר". בסקר דומה שנערך שנתיים לאחר מכן, טיפס וג'יטה למקום השני במדד הפופולריות. בסקר שנערך ב-2004 על ידי Shueisha ופורסם בספר *Dragon Ball Forever*, קבעו קוראי המאנגה כי דמותו של וג'יטה היא השנייה הפופולרית ביותר, לאחר גוקו. כמו כן, בסקר שנערך על ידי חברת ההוצאה האמריקנית Viz Media אשר אמונה על עיבוד המאנגה לאנגלית, הפך וג'יטה לדמות הפופולרית ביותר במאנגה של דרגון בול סופר.

בביקורות שהתפרסמו על דרגון בול סופר, הן וג'יטה והן גוקו זכו לביקורת על היותן כל כך חזקות באופן לא הגיוני עד למידה בה עוצמתם גוזלת את הפוקוס מהדמויות האחרות בסדרה, למרות שאסטרטגיות הלחימה שלהם לוקות בחסר מבחינת מורכבותן ואף יוצרות חורי עלילה משמעותיים.